Na osnovu člana 14 Odluke o finansiranju sporta u Glavnom gradu („Službeni list CG- Opštinski propisi“, broj 19/24), Sekretarijat za sport Glavnog grada Podgorice raspisuje

**J A V N I  K O N K U R S**

**za raspodjelu termina sportskim organizacijama u sadržajima**

**„Sportski objekti“ doo Podgorica, za 2025. godinu**

**Predmet Konkursa**

Predmet Konkursa je raspodjela termina sportskim organizacijama sa sjedištem na teritoriji Glavnog grada u sadržajima „Sportski objekti“ doo na teret sredstava iz Budžeta Glavnog grada.

Potrebna dokumentacija

Uz prijavu na konkurs sportska organizacija podnosi:

- program rada sportske organizacije za narednu godinu koji se podnosi na propisanom obrascu,

- rješenje o upisu u Registar sportskih organizacija u skladu sa Zakonom o sportu,

- potvrdu iz Uprave za inspekcijske poslove da protiv sportske organizacije nije pokrenut postupak

privremene zabrane obavljanja sportske djelatnosti (ne starija od 30 dana),

- potvrdu iz Centralne banke CG da sportskom subjektu nijesu blokirani računi(ne starija od 30 dana),

- potvrdu od organa uprave nadležnog za poslove utvrđivanja, kontrole i naplate javnih prihoda da sportski

subjekt nema neizmirenih poreskih obaveza do 31. decembra prethodne godine,

- potvrdu nacionalnog sportskog saveza, kojom se potvrđuje tačnost rezultata klubova,

- izjavu ovlašćenog lica u sportskoj organizaciji o istinitosti podataka navedenih u prijavi za konkurs –

ovjerena od strane suda, organa lokalne uprave nadležnog za poslove ovjeravanja ili notara.

**Pravo učešća na konkursu i kriterijumi**

Pravo učešća na konkursu imaju sportske organizacije sa sjedištem na teritoriji Glavnog grada nakon isteka roka od jedne godine od dana njihovog osnivanja. Prioritet za korišćenje termina imaju sportske organizacije čiji je osnivač Glavni grad Podgorica.

Kriterijumi za raspodjelu termina za treninge su: vrednovanje programa rada sportske organizacije; tradicija i društveni značaj sportske organizacije (tradicija postojanja i društvena priznanja sportskog kluba; masovnost članova sportskog kluba/uzrasne kategorije kluba; masovnost registrovanih sportista kod nacionalnog sportskog saveza); karakteristike takmičarskih aktivnosti u svim uzrasnim kategorijama sportskog kluba(karakter takmičenja, po kalendaru sportskog saveza, u godini koja prethodi konkursu); postignuti rezultati sportskog kluba u prethodnoj godini (za ekipne i pojedinačne sportove); organizacija i realizacija nacionalnih i međunarodnih sportskih manifestacija u godini koja prethodi konkursu;broj reprezentativaca i postignuti rezultati takmičara sportskog kluba (broj takmičara sportskog kluba u reprezentativnim selekcijama Crne Gore (postignuti rezultati takmičara sportskog kluba za reprezentaciju Crne Gore na zvaničnim međunarodnim takmičenjima, u godini koja prethodi konkursu); razvijenost i masovnost takmičarskog i netakmičarskog sporta (broj klubova istog sporta u Crnoj Gori, broj klubova istog sporta u Glavnom gradu); međunarodne aktivnosti klubova iz netakmičarskog sporta i društva za sportsku rekreaciju; vrednovanje statusa sporta prema kategorizaciji.

**Sportski sadržaji**

Sportski sadržaji koji su na raspolaganju sportskim organizacijama na Javni konkurs za besplatno korišćenje sadržaja u „Sportski objekti“ doo su: SC „Morača“ (velika, mala i borilačka sala), Gradski bazeni (bazeni i prostor za stoni tenis), Strelište “Ljubović” i Univerzalno sportsko igralište (Venom).

**Obrasci**

Prijava na konkurs se podnosi na: prijavnom obrascu T1 za ekipne sportove, prijavnom obrascu T2 za individualne sportove i prijavnom obrascu T3 za netakmičarske sportove i rekreaciju i isti se mogu preuzeti na web sajtu Glavnog grada: www.podgorica.me i u prostorijama Sekretarijata za sport.

**Utvrđivanje rang liste**

Vrednovanje programa rada i utvrđivanje rang liste sportskih organizacija koje ispunjavaju uslove za dodjelu termina izvršiće Komisija u skladu sa uslovima i kriterijumima iz Odluke o finansiranju sporta u Glavnom gradu, Pravilnika o bližim kriterijumima za raspodjelu sredstava sportskim subjektima.

Rang lista objavljuje se na internet stranici Glavnog grada u roku od deset dana od dana isteka konkursa.

Učesnik konkursa ima pravo prigovora na rang listu koji se podnosi preko Komisije za Službu glavnog administratora u roku od 8 dana od dana njenog objavljivanja.

Konkurs je otvoren 15 dana od dana objavljivanja u dnevnom listu „Pobjeda“, na internet sajtu Glavnog grada i oglasnoj tabli Sekretarijata za sport.

Prijava na Konkurs sa svim traženim uslovima dostavlja se u zatvorenoj koverti u prostorijama Sekretarijata za sport, ulica Marka Miljanova broj 4 (zgrada Muzeja i galerije Podgorica) sa naznakom za “Javni konkurs” i nazivom sportske organizacije.

Neblagovremene i nepotpune prijave, kao i prijave koje nijesu sačinjene na propisanom obrascu neće se razmatrati.

Informacije o svim pitanjima od značaja za učešće na konkursu mogu se dobiti svakog radnog dana u Sekretarijatu za sport, na tel. 020/225-168 ili putem e-maila: sekretarijatzasport@podgorica.me.